ΓΡΑΠΤΗ ΕΡΩΤΗΣΗ E-1015/96 υποβολή: Wolfgang Kreissl-Dφrfler (V) προς την Επιτροπή (26 Απριλίου 1996)

Θέμα: Εκχερσώσεις γαιών με πυρκαυιές στην Ιρλανδία

Στην Ιρλανδία αλλά εν μέρει και σε άλλες χώρες της ΕΕ εξακολουθούν να αποτεφρώνονται θαμνώδεις εκτάσεις με στόχο, μέσω της λιπασματικής τέφρας, την ταχύτερη ανάπτυξη χλωρίδας για ζώα βοσκής καθώς και την αποφυγή της αναπτύξεως θάμνων στα λειβάδια.

Η αποτέφρωση ωστόσο αυτή έχει δραματικές αρνητικές επιπτώσεις: οι πληθυσμοί των μικρών ζώων εξαφανίζονται, μεγάλες ποσότητες CO2 εκλύονται, οι ούτως ή άλλως μικρές δασικές εκτάσεις μειώνονται περαιτέρω και η διάβρωση επιταχύνεται.

Το σημαντικότερο μέτρο για την αντιμετώπιση της καταστάσεως αυτής αποτελεί η αναδάσωση. Υπάρχουν προγράμματα αναδασώσεως με ευνοϊκή βοήθεια της ΕΕ.

1. Με ποιές οδηγίες της ΕΕ προωθείται η αναδάσωση στην Ιρλανδία;

2. Προβλέπεται χρηματοδοτική συνδρομή από πλευράς ΕΕ για τους γεωργούς, οι οποίοι δεν προβαίνουν σε χαμηλού κόστους αποτεφρώσεις αλλά εκχερσώνουν τις γαίες τους με μηχανικά μέσα;

3. Υπάρχουν μελέτες σχετικά με τις εκπομπές CO2 σε επίπεδο ΕΕ που εκλύεται με την αποτέφρωση των γεωργικών γαιών; Εάν ναι, ποιές είναι αυτές;

4. Υπάρχουν μελέτες για τη σχέση μεταξύ εκχερσώσεως γαιών με πυρκαυιές και διαβρώσεως; Εάν ναι, ποιές είναι αυτές;

Απάντηση της κ. Bjerregaard εξ ονόματος της Επιτροπής (13 ιουνίου 1996)

1. Η δενδροφύτευση στην Ιρλανδία παροτρύνεται με δύο είδη κοινοτικών μέτρων. Πρώτον, στην Ιρλανδία, ο κανονισμός (ΕΟΚ) αριθ. 2080/92 ((ΕΕ L 15 της 30.7.1992. )) προβλέπει ενισχύσεις για τη δενδροφύτευση των γεωργικών γαιών. Το εθνικό πρόγραμμα της Ιρλανδίας προβλέπει για την περίοδο 1993 έως 1997 τη δενδροφύτευση περίπου 90.000 εκταρίων γεωργικών γαιών. Η συμμετοχή του Ευρωπαϊκού Ταμείου Προσανατολισμού και Εγγυήσεως της Γεωργίας για την περίοδο αυτή είναι 80 εκατ. ECU. Το 1995 δενδροφυτεύθηκαν εκτάσεις 24.000 εκταρίων.

Δεύτερον, το ιρλανδικό επιχειρησιακό πρόγραμμα (στόχος 1) προβλέπει ενισχύσεις για τη δενδροφύτευση που δεν καλύπτονται από τον κανονισμό (ΕΟΚ) αριθ. 2080/92 και αφορούν μη γεωργικές γαίες.

2. Δεν υφίστανται κοινοτικές ενισχύσεις προς τους γεωργούς για να τους παρέχονται κίνητρα να μην καίνε τη γη τους.

Τα εθνικά ή περιφερειακά προγράμματα που εφαρμόζονται βάσει του κανονισμού (ΕΟΚ) αριθ. 2078/92 (συνοδευτικά μέτρα - περιβαλλοντικά μέτρα) προβλέπουν ενισχύσεις για τους γεωργούς που προχωρούν πέραν της τρέχουσας γεωργικής πρακτικής. Ορισμένα προγράμματα της Σκωτίας προβλέπουν ακόμη και πυρκαϊές («muirburn») για τη συντήρηση και τη διατήρηση των ερεικόφυτων τόπων, τις οποίες εγκρίνουν και υποστηρίζουν οι περιβαλλοντολόγοι για την περιοχή αυτή.

Η πυρκαϊά σε μια περιοχή δεν έχει πάντοτε αρνητικές επιπτώσεις και αυτό αναφέρει και το Αξιότιμο Μέλος του Ευρωπαϊκού Κοινοβουλίου στην ερώτησή του. Τα δάση, οι ερεικόφυτοι τόποι και τα λιβάδια αποτελούν τρεις διαφορετικούς τύπους εδάφους. Η έκταση των ερεικοφύτων (και η ποιότητά τους) στην Ευρώπη συνεχώς μειώνεται και δεν επιθυμείται εν γένει η δενδροφύτευση (ενεργός ή από άγνοια) των εκτάσεων αυτών. Η μέθοδος να καίονται οι ερεικόφυτοι τόποι στο πλαίσιο διαχείρισής τους και υπό πολύ συγκεκριμένες συνθήκες δεν είναι εξ αρχής κατακριτέα. Επί παραδείγματι, η μέθοδος αυτή εφαρμόζεται σε πολύ μικρή κλίμακα το χειμώνα από την οργάνωση «Natuurmonumenten» στις Κάτω Χώρες. Έτσι, δεν μειώνεται η δενδρόφυτη έκταση αλλά και δεν εξαφανίζονται τα ερεικόφυτα από τη φυσική δενδροφύτευση.

3. Η Επιτροπή γνωρίζει τις ακόλουθες μελέτες

- αρχική συνεισφορά στη Διακυβερνητική Ομάδα για την αλλαγή του κλίματος (ΙΡCC) (6η σύνοδος, Γενεύη, Φεβρουάριος 1992): «Γεωργία, Δασοκομία και άλλες δραστηριότητες του ανθρώπου».

- συστήματα γεωργικής καλλιέργειας στις εύκρατες ζώνες: Εκτίμηση των καθαρών εκπομών αερίων από το φαινόμενο του θερμοκηπίου - 1992.

- Καθ. Δρ. Sauerbeck, Braunschweig, Γερμανία 6η σύνοδος της ΙΡCC, Γενεύη, Φεβρουάριος 1992.

- Δεύτερη έκθεση εκτίμησης της ομάδας εργασίας ΙΙ της ΙΡCC (Ρώμη - Δεκέμβριος 1995). Οι παραπομπές που σχετίζονται με τις ερωτήσεις υπάρχουν στο σχέδιο με τους αριθμούς 1, 13, 15, 23, 24 και 25.

4. Η Επιτροπή δεν γνωρίζει την ύπαρξη των μελετών αυτών.